18 program, aktiviti menarik
KUCHING: Program Sarawak Authors Festival 2020 menjanjikan 18 program dan aktiviti menarik yang akan diadakan menerusi norma baharu sesuai dengan keadaan semasa yang dialami kita pada hari ini. Sementara itu, Pustaka Negeri Sarawak sekali lagi akan menganjurkan Program Sarawak Authors Festival untuk kali yang ketiga bermula 27 hingga 29 Ogos 2020 dengan bertemakan Jiwa atau Soul. Pustaka Negeri Sarawak dalam satu kenyataan berkata, program-program berasaskan atas talian dirancang khusus kepada golongan penulis dan penerbit tempatan melalui wacana intelektual, perkongsian ilmu pengetahuan serta pengalaman dalam penghasilan hasil karya mereka dan seterusnya diketengahkan kepada umum. “Program-program yang diatur adalah dalam bentuk bengkel, ceramah, forum, perkongsian ilmu, seni persembahan, pameran, Book Fair dan sebagainya,” menurut kenyataan Pustaka di sini, semalam. Menurut kenyataan lagi, tema tersebut dipilih bagi menekankan penjiwaan, penghayatan, emosi dan semangat dalam bidang penulisan. “Objektif utama program-program ini adalah untuk menggalakkan kreativiti penulisan di kalangan penulis tempatan dalam memelihara khazanah penulisan di Sarawak. “Dengan penganjuran program sebegini, adalah diharapkan ia dapat memberi insipirasi dan memupuk minat masyarakat kepada pelbagai bidang penulisan. Pustaka Negeri Sarawak turut memberitahu acara kemuncak adalah Hari Sambutan Penulis Sarawak (Authors Celebration Day) yang meraikan penulis-penulis dan penerbit-penerbit Sarawak. “Acara pada Hari tersebut dimulakan dengan Amanat Khas daripada Menteri Pelancongan, Kesenian, Kebudayaan, Belia dan Sukan Sarawak, Datuk Haji Abdul Karim Rahman Hamzah, seterusnya penyampaian Anugerah Khas penulis dan penerbit yang banyak menyerahkan karya penulisan mereka melalui Legal Deposit, Sarawak State Library Ordinance, 1999 dan acara Pelancaran Buku (Book Launch). Sebanyak 8 buah buku akan dilancarkan pada tahun ini,” katanya. Semua penulis, penerbit dan orang awam adalah dipelawa untuk menyertai pelbagai aktiviti Pustaka Negeri Sarawak secara atas talian dengan mendaftar di laman web rasmi iaitu https://www.pustakasarawak.com/apps/saf2020/index.php sepanjang tempoh festival dijalankan dari 27 hingga 29 Ogos 2020. Marilah bersama-sama meraikan para penulis berbakat di Sarawak. 
See author's posts
